नताशा और रिशिका की टॉप सीड की जोड़ी खिताब से एक कदम दूर पहुंची
स्पोर्ट्स रिपोर्टर | ग्वालियर
टॉप सीड नताशा और रिशिका संकारा की जोड़ी ने विजयी प्रदर्शन जारी रखते हुए आईटीएम यूनिवर्सिटी वुमंस इंटरनेशनल टेनिस चैंपियनशिप के फाइनल में जगह बना ली है। भारतीय मूल के दोनों खिलाड़ियों ने गुरुवार को खेले गए बेहद संघर्षपूर्ण मैच में फोर्थ सीड शिविका बर्मन और एलेक्सजेंड्रा वाल्टर्स की जोड़ी को 4-6, 6-2, 10-5 से शिकस्त देकर खिताब से एक कदम दूर अपनी जगह बनाई। अब यह टॉप सीड जोड़ी शुक्रवार को फाइनल में सेकंड सीड रिया भाटिया और श्वेता चंद्र राना की जोड़ी से भिड़ेगी। रिया और श्वेता ने थर्ड सीड प्रेरणा भांबरी और निधि चिलुमुला को 3-6, 5-7 से हराकर खिताब के लिए अपनी चुनौती पेश की थी।
ग्वालियर चंबल टेनिस एसोसिएशन के तत्वावधान में सिटी सेंटर स्थित टेनिस स्पोर्ट्स कॉम्पलेक्स में आयोजित चैंपियनशिप अब अपने अंतिम राउंड में पहुंच चुकी है। चैंपियनशिप में गुरुवार को सिंगल में क्वार्टर फाइनल और डबल्स में सेमीफाइनल मुकाबले खेले गए। सुबह के सत्र में खेले गए इन मुकाबलों में मेजबान के साथ मेहमान खिलाड़ियों के बीच अच्छे मुकाबले देखने को मिले। डबल्स फाइनल शुक्रवार को दोपहर 12.30 बजे से होगा। इसके बाद मुख्य अतिथि एसपी भिंड अनिल कुशवाह विजेता और उपविजेता खिलाड़ियों को पुरस्कृत करेंगे। अध्यक्षता रामलाल वर्मा करेंगे, जबकि एसपी अजाक वीरेंद्र जैन और आईटीएम यूनिवर्सिटी के रजिस्ट्रार डाॅ. ओमवीर सिंह और विक्रम अवार्डी अनुराग ठाकुर विशिष्ट अतिथि बतौर मौजूद रहेंगेे।
झील देसाई
झील के खिलाफ शॉट लगाती रिया।
लुलु ने किया बड़ा उलटफेर
स्विट्जरलैंड की लुलु राडोविक ने गुरुवार को चैंपियनशिप में बड़ा उलटफेर करते हुए सेमीफाइनल में प्रवेश कर लिया है। गैर वरीयता प्राप्त लुलु ने यह उलटफेर फोर्थ सीड भारतीय खिलाड़ी नताशा को 6-3, 6-0 से हराकर किया। उधर सेकंड कोर्ट पर खेले गए मैच में भी 8वीं वरीयता प्राप्त झील देसाई ने सेकंड सीड रिया भाटिया को 6-4, 6-3 से शिकस्त देकर बड़ा उलटफेर करते हुए सेमीफाइनल के लिए अपनी दावेदारी पेश की।
ओमान की फातमा अल नभानी सेमीफाइनल में
ओमान की फातमा अल नभानी गुरुवार को खेले गए सिंगल्स के क्वार्टर फाइनल में कुछ सुस्त सी नजर आईं। लेकिन टॉप सीड फातमा ने अपने खेल पर इस सुस्ती को हावी नहीं होने दिया। उन्होंने बेहद रोमांचक मुकाबले में भारतीय मूल की साई समिथा चमर्थी के खिलाफ 4-6, 7-5, 6-2 से शानदार जीत हासिल कर सेमीफाइनल के लिए अपनी दावेदारी पेश की। फातमा अब सेमीफाइनल में शुक्रवार को महक जैन का सामना करेंगी। महक ने क्वार्टर फाइनल में भुवाना कालवा को 7-5, 3-6, 4-6 से हराकर सेमीफाइनल का टिकट कटाया था।
hin_Deva mai_Deva hin_Deva hin_Deva bho_Deva hin_Deva awa_Deva awa_Deva awa_Deva awa_Deva